## Indústria i Medi Ambient creen un grup de treball per a agilitzar la tramitació i accelerar els projectes d’energies renovables

*** Comptarà amb la participació dels directors generals, subdirectors i caps d’àrea de les dos conselleries, que mantindran reunions cada 15 dies
* L’objectiu és prioritzar i agilitzar la gestió d’informes, així com millorar la coordinació entre tots dos departaments per a “desembossar els projectes” i “evitar dilatar els temps de manera innecessària”**

La consellera d’Innovació, Indústria, Comerç i Turisme, Nuria Montes, i la consellera d’Infraestructures i Medi Ambient, Salomé Pradas, han acordat este dimarts la constitució d’un grup de treball tècnic dels dos departaments per a agilitzar els tràmits i accelerar el desenvolupament de projectes d’energies renovables a la Comunitat Valenciana.

Este grup de treball mantindrà reunions quinzenals per a consensuar decisions relacionades amb emissió d’informes, requisits, limitacions i canvis en els projectes. Tindrà caràcter tècnic i estarà compost pels directors, subdirectors i caps d’àrees de cada departament implicat en la tramitació dels expedients d’energies renovables de les dos conselleries.

Per a Montes, “és fonamental que les dos conselleries estiguen perfectament alineades i tinguen bona comunicació per a acabar definitivament amb el col·lapse actual i els retards en la tramitació dels projectes que estan, en bona part, provocats per la falta de coordinació existent en l’anterior govern”.

Segons ha explicat la titular d’Indústria, l’objectiu prioritari és “millorar la coordinació entre les dos conselleries per a evitar les duplicitats i l’exigència d’informes innecessaris”, i d’esta manera “desembossar” els actuals expedients de projectes fotovoltaics heretats “prioritzant i agilitzant la gestió”. Es tracta, en paraules de la consellera, d’“establir procediments conjunts per a guanyar en eficiència i reduir significativament els temps en la gestió dels expedients”.

Nuria Montes ha recordat que la Comunitat Valenciana ha sigut l’autonomia que menys energia sostenible ha generat en els últims anys i ha assegurat que per al Consell “és essencial frenar esta situació i avançar en la descarbonització i la lluita contra el canvi climàtic, al mateix temps que trobem solucions eficients per a garantir el subministrament energètic per als sectors productius”.

“L’energia solar fotovoltaica, pel nostre clima i orografia, és especialment important i per això trobar solucions al fre d’esta tecnologia és urgent i imprescindible, sempre assegurant que tinga una compatibilitat amb l’entorn i els usos agrícola i ramaders”, ha remarcat la titular d’Indústria.

Salomé Pradas ha destacat que la tramitació dels expedients per a la instal·lació de plantes fotovoltaiques és un procés complex que no només involucra dos departaments de la Generalitat, “sinó diversos aspectes legals, ambientals i tècnics”. Per això, considera que este òrgan serà clau per a agilitzar els processos.

“I, a més -ha ampliat Pradas-, estretirem la col·laboració i la coordinació en totes les fases del procés administratiu perquè la instal·lació de noves plantes fotovoltaiques es faça junt amb els municipis i s’ajusten a la nostra normativa de territori i paisatge”.

En este sentit, Pradas ha lamentat “l’herència rebuda de 400 expedients pendents” i ha destacat altres mesures com ara l’impuls d’“una reforma normativa en matèria d’energies renovables i ordenació del territori”. A més, la consellera ha avançat que el futur decret llei de simplificació administrativa “reduirà la burocràcia per a la instal·lació d’infraestructures d’energia verda”.

Segons el parer de Salomé Pradas, el grup de treball “és la ferramenta que necessitàvem no només per a agilitzar la tramitació dels expedients i evitar duplicitats, sinó també per a garantir la salvaguarda i protecció del nostre territori per a aconseguir la necessària harmonia entre la implantació de les renovables i el respecte pel medi ambient”.

Fecha: 25/06/2024